У 2007 годзе на базе ДУ “Вілейскі краязнаўчы музей” пачала працаваць студыя вілейскіх народных абрадаў і традыцый “Краявід”, якая ў 2010 годзе атрымала званне “народны аматарскі калектыў”. Сваю дзейнасць студыя распачала з этнаграфічных экспедыцый па збіранню ўзораў народных абрадавых і святочных песен, запісу легендаў і паданняў, якія бытавалі і бытуюць на Вілейшчыне, збору прадметаў побыту, ткацтва, салома і –лозапляцення. За апошнія тры гады ўдзельнікі студыі праехалі дзесяткі вёсак Вілейскага раёна, запісалі вялікую колькасць вясельных, купальскіх, пятроўскіх, веснавых, восеньскіх і інш. песен, што стагоддзямі спявалі нашыя прадзеды. Студыяй быў запісаны абрад “Вянок” народнага вяселля, зроблены падрабязныя апісанні найбольш значных этапаў вяселля на Вілейшчыне, сабрана багатая колькасць прадметаў (адзенне, музычныя інструменты, папяровыя кветкі для вяночка маладой, шаргуны для вясельных коней і інш.), якія так ці інакш выкарыстоўваліся на вяселлі, а таксама фотаздымкаў вяселляў канца ХІХ-ХХ стст. Была падрабязна прапрацавана вялікая колькасць навуковай літаратуры, што змяшчае запісы даследчыкаў народнай культуры ў нашым рэгіёне.